যদিও জেনারেশন ব্যাপারটা এখন দু এক বছরের মধ্যে বদলে যাচ্ছে। কদিন আগেও থ্রি জি নিয়ে হই চই ছিল। এখন ফোর জি পুরনো হতে বসেছে। ভয়েজ ওভার ইন্টারনেট কল একটা সময় মগজের ঘিলুতে উত্তেজনা তৈরি করত। আর এখন মুকেশ আম্বানির জিওর জমাটি আয়োজনে কমিউনিকেশন জল ভাত হয়ে গেছে। বিনে-পয়সায় কল করা যায়। মনের কথা প্রিয়জনকে কিংবা অ-প্রিয়জনকে ঘণ্টার পর ঘণ্টা বুঝিয়ে বলা যায় বিনে পয়সায়। এস এম এস পাঠাতেও কোনও পয়সা লাগে না। তবু এসএমএস আজকাল বিশেষ একটা করেন না কেউ। আপনি নিজেই বলুন না, দিনে কটা এসএমএস আপনি করেন! তুলনায় হোয়াটসআপ কিংবা হাইক, স্ন্যাপচ্যাট কিংবা টেলেগ্রামের মত অ্যাপে আপনার আঙুল বেশি চলে। ইনবক্সে শুধু আসে বিরক্তিকর প্রোমোশনাল এসএমএস। আনরিড ম্যাসেজে ভরে থাকে ইনবক্স।